寄漢陽趙尉沔
作者：賀鑄
朝代：宋

paragraphs: 慶湖遺老坐詩窮，强仕之年百病攻。
誰謂南昌祿隠翁，伏枕呻吟四壁空。
相思限此江西東，寄聲每託江頭風。
斯言近俳聊一笑，江水方清饑可療。
人生奇偶類探籌，造物豈容人數料。
君初試吏或當然，我太半生真不調。
昔不願起家百日登三司，今不願還家六印金纍纍。
但願官糧辦親養，歸來尚餘三徑資。
鄰牆晏起訪安否，爾酌我歌堯舜時。
咄嗟此願良難必，吞聲食蘗甘如蜜。